
ДО   
АКАД. ХРИСТО БЕЛОЕВ
ПРЕДСЕДАТЕЛ НА ОБЩИНСКИ СЪВЕТ-РУСЕ




Относно: Питане с вх. № 06-01-342/03.9.2026 г. от общински съветник г-н Митко Кунчев относно резултатите от активните контакти с представители на Китайската народна република





УВАЖАЕМИ АКАДЕМИК БЕЛОЕВ,

Във връзка с постъпилото в Общински съвет – Русе питане с вх. № 06-01-342/03.9.2026 г. от общинския съветник г-н Митко Кунчев относно резултатите от контактите ми като кмет на Община Русе с представители на Китайската народна република и водещи китайски компании, Ви предоставям следната информация:
1. Какви са конкретните резултати от срещите и разговорите с различни представители на КНР и водещи китайски компании една година по-късно?
Развитието на отношенията между Община Русе и партньори от Китайската народна република е последователен процес в областта на икономиката, инвестициите, образованието, културата, спорта, туризма и технологиите, започнаха да се изграждат последователно още от първия мандат на кмета на Община Русе.
Конкретен пример за последователността на този процес са отношенията с град Ичун, провинция Дзянси. По предложение на Посолството на Китайската народна република в Република България Община Русе започна процедура за установяване на побратимени отношения с град Ичун. В рамките на развитието на тези контакти Русе беше посетен от делегация на китайския град, чиито представители отправиха покана към Община Русе за ответно посещение в Ичун и за продължаване на разговорите по конкретни направления от взаимен интерес.
През 2023 г. Русе и Ичун подписаха декларация за намерение за установяване на приятелски отношения. Впоследствие, с Решение № 249, прието с Протокол № 9/30.05.2024 г., Общинският съвет – Русе даде съгласие за побратимяване на двата града и упълномощи кмета да подпише съответното споразумение.
Като продължение на започналия диалог и по отправената от китайската страна покана през ноември 2024 г., г-н Пенчо Милков заедно със заместник-кмета Златомира Стефанова, посетиха град Ичун. По време на визитата обсъдиха конкретни направления за развитие на сътрудничеството в областта на икономиката, образованието, туризма, културата и спорта.
Процедурата по официалното побратимяване все още не е приключила. Община Русе е изпълнила необходимите действия от българска страна, като към настоящия момент се очаква приключването на съответните съгласувателни процедури от китайска страна.
Независимо от това отношенията с Ичун вече имат конкретни практически резултати. Град Ичун предостави на Русе четири драконови лодки, а през последните две години в Лесопарк „Липник“ Посолството на Китайска народна република провежда Фестивал на драконовите лодки, който допринася за развитието на спортния и културния обмен и за популяризирането на китайската култура и традиции в Русе.
През септември 2025 г. община Русе взе участие в конференция, посветена на българо-китайското сътрудничество и инициативата „Един пояс, един път“, където града беше представен като стратегически транспортен, логистичен и индустриален център с потенциал за привличане на инвестиции.
На 27 септември 2025 г. се проведе среща с Н. Пр. г-жа Дай Цинли, извънреден и пълномощен посланик на КНР в България, на която се обсъдиха възможностите за развитие на икономическите и културните връзки, образованието, търговията и туризма.
През август 2025 г. Кметът на Община Русе води делегация на местната власт за работно посещение в Китай с основна цел представяне на инвестиционния и икономическия потенциал на Русе и установяване на преки контакти с китайски институции и компании. Проведени бяха срещи с представители на Центъра за международно сътрудничество към Националната комисия за развитие и реформи на КНР, Китайската народна асоциация за приятелство с чуждестранни държави и Китайската академия по международна търговия и икономическо сътрудничество.
В рамките на посещението бяха проведени срещи с представители на Центъра за международно сътрудничество към Националната комисия за развитие и реформи на КНР, Китайската народна асоциация за приятелство с чуждестранни държави и Китайската академия по международна търговия и икономическо сътрудничество.
Проведени бяха и срещи с представители на China Road and Bridge Corporation (CRBC), Huawei и iFLYTEK, на които бяха обсъдени възможности за сътрудничество в областта на инфраструктурата, високите технологии, цифровизацията и изкуствения интелект.
Комуникацията с китайската страна продължи и след посещението. В резултат на поддържаните отношения, включително с Посолството на Китайската народна република в България, Русе беше посетен от представители на две водещи китайски компании от автомобилния сектор. Община Русе представи инвестиционния потенциал на града, като за представителите на компаниите бяха организирани и посещения в местни производствени предприятия с цел непосредствено запознаване с индустриалната среда и възможностите за бъдещо взаимодействие.
Развитие имат и контактите с Huawei, която взаимодейства с Русенския университет „Ангел Кънчев“ и СУ „Васил Левски“, включително в посока развитие на образователната среда и представяне на съвременни технологични решения пред ученици и студенти. През юни 2025 г. в Русенския университет се проведе и събитие от HUAWEI Roadshow truck in Bulgaria, на което бяха представени технологични решения в областта на възобновяемата енергетика за индустриални и битови потребители.

2. Какви конкретни договори са подписани?
Към настоящия момент в резултат от проведените срещи и последващите контакти няма подписани договори между Община Русе и посочените китайски компании.

3. Какъв е ръстът на броя на туристите от Китай, посетили Русе?
При оценката на туристическия поток от Китай следва да се отчита и общият контекст на пътуванията на китайски граждани към България. Китайските граждани, пътуващи с обикновени паспорти, подлежат на визови изисквания за краткосрочно пребиваване в България, което е обективен фактор при организирането на туристически пътувания.
Показателно в това отношение е сравнението със съседна Сърбия, която поддържа безвизов режим с Китай и привлича значително по-голям брой китайски туристи. През 2025 г. в Сърбия са отчетени над 88 000 туристически пристигания от Китай, включително Хонконг, докато туристическият поток от Китай към България остава значително по-ограничен /под 10 000 души/.
На този фон данните за Русе показват положителна динамика. По данни от Единната система за туристическа информация (ЕСТИ) се отчита съществено увеличение на броя на пренощувалите лица от Китай на територията на община Русе.
· За периода 1 януари – 31 декември 2024 г. в ЕСТИ са регистрирани 481 пренощували лица от Китай.;
· За периода 1 януари – 31 декември 2025 г. техният брой достига 821 души.
Това представлява увеличение с 340 души, или 70,69% спрямо 2024 г.
· Положителната тенденция се запазва и през 2026 г. За периода 1 януари – 31 август 2026 г. са регистрирани 625 пренощували лица от Китай.
В посочените данни не са включени китайските туристи, които посещават Русе с круизни кораби по река Дунав. За този туристически поток липсва обобщена статистика от туроператорите, поради което точният му брой не може да бъде отчетен.

4. Ако към момента няма никакви резултати, кои инициативи са в процес на развитие и какъв е графикът за реализирането им?
Предвид изложеното по-горе не може да се приеме, че към настоящия момент липсват резултати от отношенията на Община Русе с китайски партньори.
Налице са различни по характер резултати – установени институционални и бизнес контакти, практически инициативи в областта на спорта и културата, развиващо се партньорство с Ичун, положителна динамика на туристическия поток и продължаваща комуникация с Посолството на Китайската народна република.
В областта на културата и образованието също се развиват последователни контакти с Посолството на КНР. През 2023 г. в Доходното здание беше представена книгата „Китай през погледа на българите“ на доц. Соня Алексиева с участието на представители на Посолството, като със съдействието на Община Русе беше организирана и изложба на Китайския културен център.
През ноември 2024 г. Русенският университет беше домакин на Празници на китайската култура по повод 75 години от установяването на дипломатическите отношения между България и Китай, в които участваха кметът на Община Русе и представител на Посолството на КНР.
През февруари 2026 г. в Русе беше отбелязана Китайската нова година и 10-годишнината на Класна стая „Конфуций“ в СУ „Васил Левски“, отново с участието на представител на китайското посолство. Тези инициативи са част от последователното развитие на културния и образователния обмен между Русе и китайската страна.
Друго конкретно направление през 2026 г. е сътрудничеството в областта на традиционната китайска медицина, като за периода 2–11 ноември 2026 г. се подготвя провеждането на обучителна програма в Русе. Община Русе координира инициативата с Посолството на КНР и определения български партньор – Българската болнична асоциация.
Работата по привличането на стратегически инвеститори по своя характер е дългосрочен процес. Ролята на местната власт е да представя активно възможностите на града и региона, да създава преки контакти с потенциални инвеститори, да предоставя необходимата информация и да съдейства за реализацията на конкретни инвестиционни намерения, когато такива бъдат заявени.
По отношение на конкретен график за развитие на инициативи следва да се отчете спецификата на взаимодействието с китайската страна. Реализирането на подобни инициативи преминава през последователни институционални процедури и съгласувания с компетентните органи на Китайската народна република, поради което Община Русе не може едностранно да определя конкретни срокове за тяхното приключване.


С уважение,	     
                             



ПЕНЧО МИЛКОВ
Кмет на Община Русе

